

**SA ABJA HAIGLA**

**TÖÖTAJA HEA TAVA KÄSIRAAMAT**

2024

**Sisukord**

[Eessõna 3](#_Toc181162799)

[SA Abja Haigla 4](#_Toc181162800)

[Meie eesmärk, missioon, visioon 4](#_Toc181162801)

[Põhiväärtused 5](#_Toc181162802)

[Olulised põhimõtted igapäevatöös 6](#_Toc181162803)

[SA Abja Haigla traditsioonid 7](#_Toc181162804)

[Hüved töötajale 8](#_Toc181162805)

[Nõuandeid toimivaks meeskonnatööks 9](#_Toc181162806)

[Olulised kontaktid 10](#_Toc181162807)

# **Eessõna**

Sa hoiad käes **hea tava käsiraamatut**, mis valmis 2024. aasta kevadel Abja Haiglas läbi viidud sisemise turundusuuringu tulemuste põhjal. Täname kõiki töötajaid, kes andsid oma vastustega selle käsiraamatu valmimisse olulise panuse.

Kui oled uus töötaja, siis **tere tulemast!**

Selle käsiraamatu eesmärk on kujundada ühtne arusaam Abja Haigla organisatsioonikultuurist ja toetada sind oma igapäevatöös. Soovime sulle pakkuda head ja motiveerivat töökeskkonda – ka sinu panus on siin oluline.

Kindlasti ei ole see käsiraamatu lõplik versioon, sest nii nagu elus ikka, võivad mõned tavad aja jooksul muutuda. Seega jätame endale võimaluse ja õiguse käsiraamatu sisu vajadusel muuta.

Kui sul on küsimusi, mõtteid ja ettepanekuid, mis aitavad meil käsiraamatut veel paremaks ja sisukamaks muuta, siis anna sellest kindlasti märku!

Meil kõigil on väga oluline roll toetava keskkonna loomisel – sellise, kus **meil on** **hea koos töötada** ja meie hoolde usaldatud **klientidel ja patsientidel väärikalt elada**.

Lähtugem oma igapäevatöös Abja Haigla motost: „**Heaolu algab hoolimisest!“**

Kairit Luisk

Juhatuse liige

# **SA Abja Haigla**

SA Abja Haigla on õendushaigla, millel on kaks osakonda: statsionaarne **õendusabi ja üldhooldus**. Ravime ja hooldame patsiente ning kliente kaasaegsete ravi-ja hooldustavade järgi, tagades oma hoolealuste heaolu ja turvalisuse. Osutame koostöös Abja Tervisekeskusega esmatasandi tervishoiuteenuseid, mille oluliseks osaks on ka tervise edendamine ja haiguste süvenemise ennetamine.

### **Meie eesmärk, missioon, visioon**

SA Abja Haigla **eesmärk** on luua eakatele ja puuetega inimestele võimalus elada inimväärset ja turvalist elu ning toetada, soodustada ja säilitada nende tegevusvõimet.

**MISSIOON**

Meie **missioon** on parandada oma hoolealuste heaolu ja elukvaliteeti, tagades neile kvaliteetse tervishoiu- ja hooldusteenuse.

**Missiooni kirjeldus:**

Heaolu algab meie jaoks hoolivast käitumisest. Me kohtleme kõiki oma kliente ja patsiente lugupidavalt, austame iga inimese väärikust ja arvestame tema eripäradega. Märkame ja sekkume olukordades, kus esineb ebaõiglust, kõrvalejäetust või ebavõrdset kohtlemist ning rakendame nende ennetamiseks oma professionaalset pädevust. Arvestame inimese ajas muutuvate vajadustega, austame õigust privaatsusele ning tagame sobivad meetmed ja teenused oma hoolealuste elukvaliteedi parandamiseks.

**VISIOON**

Meie **visioon** on luua väärikaks eluks turvaline ja toetav keskkond, kus iga abi vajav inimene tunneb end hoituna.

# **Põhiväärtused**

Väärtused, millest me oma igapäevategevustes lähtume:

**HOOLIVUS**

Me hoolime enda, oma hoolealuste ja kolleegide heaolust. Oleme empaatilised ja mõistvad, suhtleme ning kuulame avatult. Hoiame nii enda kui ka teiste vaimset ja füüsilist tervist. Otsime abistamisvõimalusi ka siis, kui inimene esialgu abist keeldub. Väldime olukordi, mis ohustavad meie või meie hoolealuste heaolu ning turvalisust. Märkame ja tunnustame hästi tehtud tööd.

**KOOSTÖÖ**

Oleme heatahtlikud ja viisakad ning hindame kõrgelt lugupidavat suhtlust. Jagame kolleegidega kogemusi, teadmisi ja asjakohast infot. Langetame otsuseid läbipaistvalt ja erapooletult, kaasates ka seotud osapooled. Otsime keerulistele olukordadele ja konfliktidele ühiselt lahendusi ning toetame heade suhete säilimist. Tunnustame õigust eksida. Vajadusel juhime heatahtlikult tähelepanu ka teiste eksimustele, et tagada kõrge kvaliteediga teenuste pakkumine.

**USALDUS**

Hindame kõrgelt meeskonnaliikmete parimaid tööalaseid oskusi. Vajadusel küsime nõu, kuid võtame oma tegude ja otsuste eest ise vastutuse. Me ei kasuta mitte ühelgi viisil ära oma positsiooni ega kuritarvita oma hoolealuste ja nende lähedaste usaldust.

**AUSTUS JA AUSUS**

Mõistame, et vastutame oma tegevusega nii hoolealuste, tööandja, kolleegide kui ka kogukonna ees. Lähtume suhtlemise heast tavast ning hoidume teiste halvustamisest. Tegutseme ausalt ja väärikalt, kasutades inimeste ning haigla ressursse vajaduse alusel, kokkuleppel ja säästlikult. Oleme ühiskonna ees avatud, austades iga inimese õigust privaatsusele ja järgides konfidentsiaalsuse põhimõtteid.

# **Olulised põhimõtted igapäevatöös**

Kvaliteetse teenuse pakkumine eeldab kindlate põhimõtete järgimist, mis toetab meie patsientide ja klientide heaolu ning tagab meeskonnas sujuva koostöö. Nendest põhimõtetest lähtumine aitab hoida Abja Haigla head mainet ja luua usaldust meie teenuseid kasutavate inimeste seas.

**Lähtun oma igapäevatöös järgmistest põhimõtetest:**

* Hoolitsen parimal viisil patsientide ja klientide tervisliku seisundi ning heaolu eest.
* Järgin Eesti Vabariigis kehtivaid seadusi, Sotsiaalministeeriumi ja Terviseameti määruseid, SA Abja Haigla nõukogu otsuseid, haigla sisekorraeeskirju ja kinnitatud juhendeid, eriala eetikakoodeksit ning ametijuhendit.
* Suhtun kõikidesse – nii hoolealustesse, nende esindajatesse kui ka kolleegidesse – austuse ja väärikusega. Hindan head koostööd ja hoian häid suhteid meeskonnas. Ma ei lase rahvuslikel, religioossetel, sotsiaalsetel ja poliitilistel teguritel oma igapäevatööd mõjutada.
* Selgitan oma pädevuse piires patsiendi või hoolealuse tervislikku seisundit nii talle endale kui ka tema esindajale, austades tema soovi teavet saada või mitte saada. Küsin uuringute ja raviprotseduuride teostamiseks patsiendi või hoolealuse ning tema esindaja nõusolekut. Osutan vältimatut abi viivitamata, ka juhul kui patsient, hoolealune või tema esindaja ei ole jõudnud nõusolekut anda.
* Kasutan mulle usaldatud vara säästlikult, otstarbekalt ja heaperemehelikult ning tööülesannete täitmiseks saadud infot hea tava ja konfidentsiaalsuse nõuete kohaselt.
* Hoian töökeskkonna puhtana ja turvalisena.
* Püüan lahendada lahkarvamused rahumeelselt ja heatahtlikult.
* Olen abivalmis, sõbralik ja hooliv. Suhtun probleemidesse kannatlikkuse ja kaastundlikkusega ning püüan neile alati lahendused leida. Ma ei ignoreeri palvet või probleemi ja hoidun negatiivsest vastusest.
* Hoidun tegevusest või tegutsemata jätmisest, mis võib Abja Haigla mainet kahjustada.

# **SA Abja Haigla traditsioonid**

Abja Haigla jaoks on tööandjana oluline traditsioone austada ja hoida. Ühised tavad loovad positiivse töökeskkonna, kujundavad organisatsiooni väärtusi ning tugevdavad meeskonnatööd.

Siin on traditsioonid, mis on täna juba olemas ja mida on plaanis veel luua:

* Sihtasutuse moodustamise aastapäeva tähistamine – 28. mail.
* 3. korruse avamise aastapäev – 5.novembril (2024. aastal tähistame 6. aastapäeva).
* Rahvusvaheliste tähtpäevade tähistamine:
* Õdede päev – 12. mail;
* Hooldustöötajate päev – 7. septembril;
* Raamatupidajate päev – 10. novembril;
* Kokkade päev - 20. oktoobril (tähistatakse ühiselt kõikide majanduskorruse töötajatega).
* Sünnipäevade (k.a. juubel) puhul õnnitlemine.
* Jõulude tähistamine ja aasta kokkuvõtmine, sh tasuta lõuna jõulupühadel ja aastavahetusel tööl olevatele töötajatele.
* Sõbrapäeva tähistamine.
* Väljasõit koos toitlustusega (eelregistreerumise alusel) – üks kord aastas.

# **Hüved töötajale**

Abja Haigla väärtustab oma töötajate heaolu ja arengut, pakkudes erinevaid hüvesid, mis toetavad nii eneseteostust kui ka tervist. Hüvede eesmärk on suurendada töörahulolu ja aidata kaasa töötajate pikaajalisele heaolule, luues sellega motiveeriva ja toetava töökeskkonna.

Siin on hüved, mis on täna juba olemas ja mida plaanime veel võimaldada:

* Toetatud sisseelamine tööle asumisel.
* Ametialastel täiendkoolitustel osalemise võimaldamine ja tasustamine töötaja soovi-avaldusel, sh kovisioon ja *coaching*.
* Tööpäeval soodsama hinnaga lõunasöögi tellimise võimalus.
* Tööriiete pesemise võimalus.
* B-hepatiidi analüüs ja vaktsineerimine, gripi vastu vaktsineerimine haigla kulul.
* Ortopeediliste jalanõude kompenseerimise toetus 30 eurot.
* Tervise- ja sporditoetus 100 eurot aastas. Toetust saavad kõik töötajad, kelle tööstaaž haiglas on vähemalt 1 aasta.
* Kingitus kooli lõpetamise, abiellumise ja lapse sünni puhul – 50 eurot ja lilled.
* Lahkumiskingitus töösuhte lõppemisel – raamatupoe kinkekaart ja lilled.

# **Nõuandeid toimivaks meeskonnatööks**

Selleks, et meil oleks koos hea töötada, on kõigi panus väga oluline. Hooliv käitumine saab alguse meist endist. Siin on mõned nõuanded, mida igapäevatööd tehes järgida, et meil kõigil oleks hea koos töötada:

* Olen hooliv ja teen oma tööd südamega.
* Olen sõbralik ja suhtlen avatult.
* Tean, et töötame ühiste eesmärkide nimel – olenemata osakonnast, kus keegi töötab.
* Olen oma tööülesannete täitmisel hoolikas ja täpne. Teen oma tööd korralikult.
* Väärtustan oma töökaaslasi ja head meeskonnatööd.
* Toetan kolleege kui näen, et neil on raske. Vajadusel ja võimalusel olen valmis aitama.
* Vahetuse üleandmisel jagan õigeaegselt, arusaadavalt ja täpselt infot klientide ja patsientide olukorra kohta. Nii saab ka minu kolleeg oma tööd paremini teha.
* Suhtun oma kolleegidesse ja hoolealustesse hinnanguvabalt. Ma ei räägi teistest halvustavalt.
* Usaldan oma kolleege ja väärtustan nende tööd. Ma ei sea kolleegide pädevust kahtluse alla.
* Vajadusel annan heatahtlikku nõu ning kuulan ka teiste soovitusi ja nõuandeid, sest nii saan oma tööd veel paremini teha.
* Märkan ohtlikke olukordi ja olen osavõtlik nende ennetamisel.

# **Olulised kontaktid**

SA Abja Haigla nõukogu liikmed **Villu Võsa, Liana Andruško, Jüri Patune**

SA Abja Haigla juhatuse liige **Kairit Luisk**

Tel 5199 5393

Vanemraamatupidaja **Malle Aavastik**

Tel 435 5505; 5667 4238

Personalitöö raamatupidaja **Ly Tammekivi**

(palgad/puhkuserahad) Tel 528 2549

Õendusjuht **Eve Saar**

Tel 522 0589

Üldhooldusõde **Aime Link**

Tel 5664 9437

**Made Raudkivi**

Tel 521 9939

Majandustehnik/autojuht **Arne Kokamägi**

Tel 5557 0260

(vastutab tuleohutuse, evakuatsiooni, elektri- ja generaatortoite eest)

Toitlustusjuht **Kairit Raid**

Tel 5919 3907

Töökeskkonnaspetsialist **Kairit Luisk**

(vastutab töötervishoiu- ja tööohutuse eest)

Töökeskkonnavolinikud

Õendusosakond ja majanduskorrus **Anne Mardisoo**

Tel 5341 2886

Hooldusosakond **Ly Kaldoja**

Tel 554 9002